กรมอนามัย สุ่มตรวจเชิงรุกตลาด คัดกรองคน สถานที่ ลดการแพร่ระบาดในชุมชน
นายแพทย์สุวรรณชัย วัฒนายิ่งเจริญชัย อธิบดีกรมอนามัย เปิดเผยว่า ตลาดเป็นสถานที่รวมกลุ่มทั้งผู้ซื้อ ผู้ขายและผู้ขนส่งสินค้า ซึ่งจากสถานการณ์การแพร่ระบาดโควิด-19 ในตลาด ตั้งแต่วันที่ 1 เมษายน – 10 สิงหาคม 2564 พบตลาด 132 แห่ง ใน 23  มีผู้ติดเชื้อรวม 14,678 ราย ทำให้ต้องมีการยกระดับป้องกัน โดยใช้การเฝ้าระวังเชิงรุกร่วมกับแผนเผชิญเหตุ ด้วยการสุ่มตรวจผู้ขายและแรงงานในตลาดสด ร้อยละ 10  เมื่อมีการสุ่มตรวจแล้ว หากพบผู้ติดเชื้อ 1 คน จะสั่งปิด 14 วัน เฉพาะแผงค้าที่พบการติดเชื้อ แต่หากพบผู้ติดเชื้อ 2 คนขึ้นไป ให้ทำความสะอาดและปรับปรุงสุขาภิบาล ปิดแผงที่พบผู้ติดเชื้อ 14 วัน ออกคำสั่งแยกกักผู้ติดเชื้อหรือกักตัว ผู้สัมผัสเสี่ยงสูงไม่ให้เข้าทำงานในตลาดและให้ร่วมกับองค์การปกครองส่วนท้องถิ่นตรวจคัดกรองเชิงรุก ถ้าพบผู้ติดเชื้อไม่เกิน ร้อยละ 10 ให้ปิดแผงค้าที่พบให้ครบ 14 วัน และเปิดตลาดได้ในวันที่ 4 นับจากวันที่สั่งปิดตลาด แต่หากพบผู้ติดเชื้อมากกว่าร้อยละ 10 ให้ปิดตลาดต่อให้ครบ 14 วัน และดำเนินการสำรวจชุมชนที่พักรอบตลาดพิจารณาทำมาตรการ Community Quarantine / Community Isolation ให้การช่วยเหลือในระหว่างการกักตัวและพิจารณาให้ฉีดวัคซีนชุมชนรอบตลาดและผู้ค้าขายที่ตรวจไม่พบการติดเชื้อ นอกจากนี้ เพื่อช่วยชะลอการแพร่ระบาดในตลาด จำเป็นต้องยกระดับมาตรการป้องกัน 3 ด้านคือ ด้านการป้องกันคน ให้มีการคัดกรองคน โดยผู้ที่ไม่มีอาการสงสัยการติดเชื้อ ไม่มีประวัติและพฤติกรรมเสี่ยงสามารถเข้าตลาดได้ และเสริมด้วยการตรวจ ATK ทุกสัปดาห์ตามความพร้อม ด้านการป้องกันสถานที่ ให้ตลาดประเมินและปฏิบัติตามมาตรการผ่าน Thai Stop COVID Plus จัดให้มีจุดเข้า-ออกทางเดียว จัดคนควบคุมกำกับให้ปฏิบัติตามมาตรการป้องกัน DMHTTA โดยเคร่งครัด ทำระบบระบายอากาศให้ดี ทำความสะอาดทุกวันโดยเฉพาะบริเวณพื้นผิวสัมผัสให้ทำความสะอาดทุกชั่วโมง มีการจัดพื้นที่สำหรับกินอาหารโดยเฉพาะ ใช้วิธีจ่ายเงิน digital หรือ e-Payment  และด้านการจัดการระบบเฝ้าระวังควบคุมโรค ด้วยการสุ่มตรวจเฝ้าระวังเชิงรุก ตรวจคนและตรวจสิ่งแวดล้อม จัดเตรียมโรงพยาบาลสนามหรือสถานที่แยกกักหรือกักกัน กรณีพบผู้ติดเชื้อหรือพบผู้มีผลตรวจ  ATK เป็นบวก ตลอดจนพิจารณาควบคุมการเดินทางไป-กลับ รวมไปถึงที่พักอาศัยของคนในตลาดด้วย